[pic] | EUROOPA KOMISJON |

Brüssel 30.7.2010

KOM(2010)411 lõplik

KOMISJONI ARUANNE EUROOPA PARLAMENDILE JA NÕUKOGULE

Euroopa elukestva õppe, kultuuri, noorsootöö ja kodakondsuse valdkonna programmide õiguslikku alust muutvate Euroopa Parlamendi ja nõukogu otsuste mõju kohta

KOMISJONI ARUANNE EUROOPA PARLAMENDILE JA NÕUKOGULE

Euroopa elukestva õppe, kultuuri, noorsootöö ja kodakondsuse valdkonna programmide õiguslikku alust muutvate Euroopa Parlamendi ja nõukogu otsuste mõju kohta

SISSEJUHATUS

16. detsembril 2008 võtsid Euroopa Parlament ja nõukogu vastu neli otsust, millega muudetakse elukestvat õpet, kultuuri, noorsootööd ja kodakondsust käsitlevate Euroopa programmide õiguslikku alust[1].

Nende otsuste kohaselt ei kohaldata nõukogu 28. juuni 1999. aasta otsuses 1999/468/EC kirjeldatud nõuandemenetlust enam komisjon teatavate valikuotsuste suhtes toetuste andmiseks kõnealuste programmide raames. Eesmärk oli lihtsustada menetlust ning lühendada toetusesaajaid otseselt mõjutavate otsuste tegemiseks vajalikku aega, et programme kiiremini ja tõhusamalt rakendada.

Esialgu kehtinud õigusliku aluse kohaselt pidi komisjon enne toetuse andmise kohta ametliku otsuse tegemist konsulteerima kindlaks määratud ajavahemiku jooksul Euroopa Parlamendi ja programmikomiteedega. Mõnikord pikendasid kontrolliperioodi ka parlamendi töö vaheajad, mistõttu lükkus rakendamine veelgi edasi.

Muutmisotsuste jõustumisel asendus nõuandemenetlus teavitamismenetlusega. Komisjonil on nüüd kohustus teavitada Euroopa Parlamenti ja programmikomiteesid kahe tööpäeva jooksul pärast valikuotsuse tegemist. Teave peab hõlmama saadud taotluste kirjeldusi ja analüüsi, hindamis- ja valikumenetluse kirjeldust ning nii toetuse andmiseks esitatud projektide kui ka tagasilükatud projektide nimekirju.

Muutmisotsuste kohaselt on komisjonil kohustus esitada 18 kuud pärast otsuste jõustumist Euroopa Parlamendile ja nõukogule aruanne nende mõju kohta.

Lisaks kõnealustele otsustele võtsid Euroopa Parlament ja nõukogu 16. detsembril 2008 vastu otsuse nr 1298/2008/EÜ, millega kehtestatakse tegevusprogramm Erasmus Mundus (2009–2013) ning mille kohaselt on komisjonil samuti kohustus teavitada Euroopa Parlamenti ja programmikomiteesid kahe tööpäeva jooksul pärast valikuotsuse tegemist.

Kuigi otsus, millega kehtestatakse tegevusprogramm Erasmus Mundus, ei sisaldanud aruandekohustust, otsustas komisjon läbipaistvuse huvides käsitleda käesolevas aruandes uue teavitamismenetluse mõju ka selle programmi rakendamisele. Seega on kõigi viie otsuse mõju kirjeldatud ühes aruandes.

Metoodika

Käesolevas aruandes kirjeldatakse 2009. aastal kehtestatud teavitamismenetluse mõju iga programmi puhul eraldi ning võrreldakse olukorda varasemaga, kui kehtis nõuandemenetlus. Aruandes käsitletakse uue teavitamismenetluse mõju toetuste haldamisele, eelkõige valikuotsuse ajakulule alates taotluse esitamise tähtpäevast kuni toetusesaaja teavitamiseni. Lisaks võetakse aruandes arvesse mõju halduskoormusele ning edastatud teabe või teavitamismenetluse kohta avaldatud arvamusi ja kaebusi.

TEAVITAMISMENETLUSE KORRA KOHASELT TEHTUD VALIKUOTSUSED

2009. aastal kohaldati teavitamismenetlust 30 valikuotsuse tegemisel, millest 27 puhul on võimalik võrrelda olukorda nõuandemenetluse ja teavitamismenetluse korral ning tulemused on esitatud lisa tabelites[2].

Programmi „Elukestev õpe” raames tehti 2009. aastal seitse valikuotsust. Nendest viis on võrreldavad 2007. ja 2008. aastal tehtud otsustega. Valdkondadevahelise programmi põhimeetme nr 1 (üleeuroopaline koostöö hariduse ja koolituse alal) raames antud toetuse puhul ei ole võrdlus võimalik, sest toetusi anti esimest korda 2009. aastal juba uue korra kohaselt. Euroopa kvalifikatsiooniraamistiku edendamiseks ja rakendamiseks antud toetusi saab võrrelda ainult 2008. aastal antud toetustega, sest 2007. aastal toetusi ei jagatud.

Programmi „Kultuur” puhul kohaldati uut teavitamismenetlust alates 2009. aastast nelja meetmega seotud valikuotsuse puhul, mida saab võrrelda eelmise programmi raames 2008. ja 2006. aastal[3] tehtud otsustega. 2007. aastal ei tehtud nõuandemenetluse korras ühtegi valikuotsust.

Seitse valikumenetlust programmi „Aktiivsed noored” raames toimusid kõik 2009. aastal. Võrdlusandmed meetme 4.6 „Partnerlus” raames antud toetuste kohta puuduvad, sest esimene valik tehti alles 2009. aastal. Toetusi, mis anti meetme 4.4 „Noorte loovust ja innovaatilisust edendavad projektid” raames, saab võrrelda ainult 2007. aastal antud toetustega (2008. aastal ei toimunud ühtegi valikumenetlust). Toetusi, mis anti meetme 4.1 „Toetus Euroopa tasandil noortega tegelevatele organisatsioonidele” ja esimese tsentraliseeritud valikuvooru raames, saab võrrelda ainult 2008. aastal antud toetustega, sest 2007. aastal tehtud otsuste puhul ei kohaldatud nõuandemenetlust.

Teavitamismenetlust kohaldati 2009. aastal programmiga „Kodanike Euroopa” seotud kümne meetme puhul (meetme 1.1 „Sõpruslinnad – Etapp 2” ja meetme 2.7 „Toetus kodanikuühiskonna organisatsioonide algatatud projektidele” puhul ei kohaldatud 2007. aastal komiteemenetlust ning seepärast ei ole andmed võrreldavad) ning programmi „ Erasmus Mundus ” raames antud doktoriõppe stipendiumide ja programmide puhul. Viimati nimetatud programmi puhul saab andmeid võrrelda ainult 2007. aastaga, sest tingituna üleminekust uuele programmile ei tehtud 2008. aastal ühtegi valikuotsust.

TEAVITAMISMENETLUSE MÕJU PROGRAMMIDE RAKENDAMISELE

Kõikide programmide puhul vähenes märkimisväärselt valikumenetlusele kulunud aeg (alates taotluste esitamise tähtajast kuni toetusotsuse vastuvõtmiseni ja toetusesaajate teavitamiseni).

Lisaks tuleb märkida, et komisjon leppis Euroopa Parlamendiga kokku, et enne teavitamismenetluse jõustumist kohaldatakse 2008. aasta teises pooles nõuandemenetluse käigus kõikide programmidega (välja arvatud Erasmus Mundus) seotud valikuotsuste puhul lühendatud kontrollimisõigust. Siiski ei andnud lühendatud kontrollimisõiguse kohaldamine ühegi juhtumi puhul paremaid tulemusi kui teavitamismenetluse kohaldamine.

2009. aastal teavitati toetusesaajaid programmi „Elukestev õpe” võrreldavate meetmete puhul tehtud toetuse määramise otsustest keskmiselt 123 päeva pärast taotluse esitamise tähtpäeva. See oli 37 päeva varem kui 2008. aastal ja 32 päeva varem kui 2007. aastal. Ühe meetme (Leonardo de Vinci – Innovatsioonisiire) puhul oli kõnealune periood 2009. aastal pisut pikem kui 2008. aastal, sest oli vaja uurida põhjalikult erijuhtu, mis oli seotud ELi rahaliste huvide kaitsmisega.

Programmi „Kultuur” puhul teatati 2009. aastal valikuotsusest keskmiselt 152 päeva pärast taotluse esitamise tähtpäeva, mis oli keskmiselt 54,5 päeva varem kui 2008. aastal ja 117 päeva varem kui 2007. aastal.

Programmi „Aktiivsed noored” puhul lühenes kõnealune periood 2008. aastaga võrreldes rohkem kui 40 päeva võrra ning 2007. aastaga võrreldes rohkem kui 75 päeva võrra. Toetuse määramise otsus tehti ja sellest teatati toetuse saajale hiljemalt 3,5 kuud pärast taotluse esitamise tähtpäeva, samas kui nõuandemenetluse raames oli valikumenetluse keskmine kestus 5,5 kuud.

Programmi „Kodanike Euroopa” puhul lühenes kõnealune periood 2008. aastaga võrreldes keskmiselt 22 päeva võrra ning 2007. aastaga võrreldes 12 päeva võrra. Erandiks oli kaks meedet: 2009. ja 2008. aastal ei lühenenud otsustamisperiood meetmete 1.4 ja 1.5 puhul. Need projektid („Kodanike projektid” ja „Toetusmeetmed”) on tavaprojektidest (nt sõpruslinnade projektid) keerukamad ja ulatuslikumad. Samas ei mõjutanud see toetuse saajaid, sest neid teavitati valikutulemustest piisavalt vara, et projektide rakendamine kulgeks kindlaksmääratud ajakava kohaselt.

Projekti „Erasmus Mundus” raames antavate stipendiumide puhul tehti otsused 2008. aastaga võrreldes 27 päeva varem ning 2007. aastaga võrreldes 10 päeva varem. Ühisprogrammide puhul lühenes menetlus 74 päeva võrra vaatamata asjaolule, et 2009. aastal anti programmi raames lisaks magistriõppe stipendiumidele esmakordselt välja ka doktoriõppe stipendiume. Kõikidel juhtudel esitas komisjon asjaomase teabe Euroopa Parlamendile ja programmikomiteedele kahe tööpäeva jooksul. Võrreldes komiteemenetlusega ei ole edastatud teabe hulk muutunud, kuid nõuandemenetlusega seotud formaalsuste kõrvaldamine (nt kirjaliku menetluse algatamine ja registreerimine) on märkimisväärselt vähendanud halduskoormust.

KOKKUVÕTE

Kõigi viie programmi puhul on teavitamismenetlust, mis asendab komiteemenetluse otsuse kohast nõuandemenetlust, tulemuslikult rakendatud. Komisjon on korrapäraselt edastanud otsustes nõutud vajaliku teabe Euroopa Parlamendile ja programmikomiteedele kohustusliku tähtaja (kaks tööpäeva) jooksul.

Komisjon ei ole saanud ei Euroopa Parlamendilt ega ka programmikomiteedelt ühtegi ettepanekut ega kaebust edastatud teabe või menetluse enda kohta. Samas on mitu toetuse saajat väljendanud rahulolu kiiremini tehtud valikuotsuste üle.

Otsuste mõju osas programmide ja toetusesaajatele antavate toetuste haldamisele tuleb märkida, et tähtaja oluline lühenemine on suurendanud programmide tõhusust. See võimaldab taotlejatel saada kiiremini teavet valikuotsuse kohta, toetab projektide rakendamiseks vajaliku partnerluse jätkumist ning mõjutab seega positiivselt projektide kvaliteeti. Uus menetluskord on kõikide programmide puhul suurendanud projektijuhtimise tõhusust.

Seetõttu võib teha järelduse, et uus teavitamismenetlus vastab lihtsuse ja läheduse põhimõttele, mida tuleb järgida programmide rakendamisel, et kaitsta Euroopa kodanike huve.

Seda silmas pidades võtab komisjon kohustuse tõhustada ka edaspidi oma programmide haldamist, vähendades miinimumini taotluste hindamiseks kuluvat aega, et lühendada otsuse vastuvõtmiseks vajaliku menetluse kestust.

LISA

Programm „Elukestev õpe” |

Programm „Aktiivsed noored ” |

Valikuotsus | Valikumenetluse kestus (päevades) – 2007 | Valikumenetluse kestus (päevades) – 2008 | Valikumenetluse kestus (päevades) – 2009 | Kestuse muut 2009–2008 | Kestuse muut 2009–2007 |

Valikuotsus | Valikumenetluse kestus (päevades) – 2007 | Valikumenetluse kestus (päevades) – 2008 | Valikumenetluse kestus (päevades) – 2009 | Kestuse muut 2009-2008 | Kestuse muut 2009-2007 |

Meede 1.1. Stipendiumid 2009/2010. õppeaastaks |85 |68 |58 |10 |27 | | | | | | | | | Meede 1.2. Ühisprogrammid |151 |/ |77 |/ |74 | |

[1] Euroopa Parlamendi ja nõukogu otsus nr 1357/2008/EÜ, 16. detsember 2008, millega muudetakse otsust nr 1720/2006/EÜ, millega luuakse tegevusprogramm elukestva õppe alal.

Euroopa Parlamendi ja nõukogu otsus nr 1352/2008/EÜ, 16. detsember 2008, millega muudetakse otsust nr 1855/2006/EÜ, millega luuakse programm „Kultuur” (2007–2013).

Euroopa Parlamendi ja nõukogu otsus nr 1349/2008/EÜ, 16. detsember 2008, millega muudetakse otsust nr 1719/2006/EÜ, millega kehtestatakse programm „Aktiivsed noored“ perioodiks 2007–2013.

Euroopa Parlamendi ja nõukogu otsus nr 1358/2008/EÜ, 16. detsember 2008, millega muudetakse otsust nr 1904/2006/EÜ, millega luuakse ajavahemikuks 2007–2013 programm „Kodanike Euroopa”, et edendada Euroopa kodanikuaktiivsust.

[2] Lisas esitatud tabelites käsitletakse järgmisi programme: „Elukestev õpe”, „Kultuur”, „Elukestev õpe”, „Aktiivsed noored”, „Kodanike Euroopa” ja „Erasmus Mundus”.

[3] Eelmise programmi suhtes kohaldati Euroopa Parlamendi ja nõukogu 14. veebruari 2000. aasta otsust nr 508/2000/EÜ, millega kehtestati programm Kultuur 2000.